ଭବାନୀପାଟଣା, ଫେବ୍ରୁଆରି ୧୪ (ଲୋକାଲ ୱାୟାର): ରାସ୍ତା ଖଣ୍ଡେ କରିବା ଲାଗି ପ୍ରଶାସନ ପାଖରେ ଗୁହାରୀ କଲେ ବି ନଶୁଣିବାରୁ ନିଜ ଉଦ୍ୟମରେ କଳାହାଣ୍ଡି ଜିଲ୍ଲା ଲାଞ୍ଜିଗଡ ବ୍ଲକ ଅନ୍ତର୍ଗତ ଟୁରିସେମେଲ ଗାଁଲୋକେ ରାସ୍ତା ନିର୍ମାଣ କରୁଛନ୍ତି।
ହାତରେ ଖଣତି ଓ କୋଦାଳ ଆଉ ମୁଣ୍ଡରେ ଝୁଡି ଧରି ସକାଳୁ ସକାଳୁ ଗାଁର ଶତାଧିକ ମହିଳା ଓ ପୁରୁଷ ଗଲା କିଛିଦିନ ହେଲା ଶ୍ରମଦାନ କରି ରାସ୍ତା ତିଆରି କାମରେ ଲାଗିଛନ୍ତି।
ଟୁରିସେମେଲ ଗାଁରେ ରହନ୍ତି ପ୍ରାୟ ୫୦ ପରିବାର ଓ ଲୋକସଂଖ୍ୟା ୨୫୦।
ହେଲେ ଗାଁକୁ ଯିବା ପାଇଁ ରାସ୍ତା ନଥିବାରୁ ଲୋକେ ଦୀର୍ଘଦିନରୁ ସ୍ଥାନୀୟ ଲୋକପ୍ରତିନିଧିଙ୍କଠାରୁ ଜିଲ୍ଲା ପ୍ରଶାସନକୁ ଗୁହାରି ବିଫଳ ହେବାରୁ ନିଜେ ରାସ୍ତା ନିର୍ମାଣ ପାଇଁ ନିଷ୍ପତ୍ତି ନେଇଛନ୍ତି।
ପରିବାରରୁ ଜଣେ ଲେଖାଏଁ ସଦସ୍ୟ ଦୈନିକ ଶ୍ରମଦାନ କରି ପ୍ରାୟ ୫ କିଲୋମିଟର ପାହାଡ କାଟି ରାସ୍ତା ନିର୍ମାଣ କରବେ ଓ ପୁଇଗୁଡା ପର୍ଯ୍ୟନ୍ତ ରାସ୍ତା ସଂଯୋଗ କରିବେ ବୋଲି କହିଛନ୍ତି।
ଯେଉଁ ପରିବାର ସଦସ୍ୟ ଶ୍ରମଦାନରେ ଭାଗ ନେବେନାହିଁ, ସେମାନଙ୍କୁ ଦୈନିକ ୧୦୦ ଟଙ୍କା ଜରିମାନା ବ୍ୟବସ୍ଥା ବି ଗାଁଲୋକେ କରିଛନ୍ତି ।
ସେମାନଙ୍କର ଆଶା, ଆସନ୍ତା ୩ ମାସ ମଧ୍ୟରେ ଏହି ରାସ୍ତା ସମ୍ପୂର୍ଣ୍ଣ ହେବ ଏବଂ ସେମାନଙ୍କର ଦୁଃଖ ଯିବ।
ପୁରୀ, ଫେବ୍ରୁଆରି ୧୩ (ଲୋକାଲ ୱାୟାର): ହିନ୍ଦୁ ଧର୍ମର ଆସ୍ଥା ଓ ବିଶ୍ୱାସ ସହ ଜଡ଼ିତ ପବିତ୍ର ସ୍ୱର୍ଗଦ୍ୱାରର ଉନ୍ନତିକରଣ କାର୍ଯ୍ୟ ଗୁରୁବାର ବିଧିବଦ୍ଧ ଆରମ୍ଭ ହୋଇଛି।
ଜିଲ୍ଲାପାଳ ବଲବନ୍ତ ସିଂହ, ଓଡିଶା ସେତୁ ନିର୍ମାଣ ନିଗମ (ଓବିସିସି) ଓ ଫୋନିକ୍ସ ଫାଉଣ୍ଡେସନ୍ ଅଧିକାରୀଙ୍କ ଉପସ୍ଥିତିରେ ଆଜି ସକାଳେ ପୂଜାର୍ଚ୍ଚନା ପରେ ଏକ ଏକର ପରିମିତ ଅଞ୍ଚଳରେ ମାପଚୁପ କରାଯାଇଛି।
ସ୍ୱର୍ଗଦ୍ବାରର ଉନ୍ନତିକରଣ ପାଇଁ ରାଜ୍ୟ ସରକାର ୫ କୋଟି ଟଙ୍କାର ଅନୁଦାନ ଘୋଷଣା କରିବା ପରେ ପ୍ରଥମେ ଉଚ୍ଛେଦ କାର୍ଯ୍ୟ ଆରମ୍ଭ ହୋଇଥିଲା।
ପରେ ଏହାର ଅଧା ଅଂଶକୁ ଶବ ସତ୍କାର ପାଇଁ ସଂରକ୍ଷିତ ରଖାଯାଇ ଅନ୍ୟ ଅଂଶରେ ଥିବା ଟିକେଟ୍ ଘର, ପଥଶ୍ରାଦ୍ଧ ଗୃହ ଓ ଯାତ୍ରୀ ପ୍ରତୀକ୍ଷାଳୟ ଉଚ୍ଛେଦ କରାଯାଇ ଟିଣ ଚାଦର ଘେରାଇ ରଖାଯାଇଥିଲା।
ଏହି କ୍ରମରେ ଏଠାରେ ଥିବା ବିଜୁ ପଟ୍ଟନାୟକ ସମାଧିସ୍ଥଳକୁ ମଧ୍ୟ ସ୍ଥାନାନ୍ତର କରାଯାଇଥିଲା।
ସୂଚନାଯୋଗ୍ୟ, ଆନ୍ଧ୍ରପ୍ରଦେଶର ମହାପ୍ରସ୍ଥାନମ୍ ଢାଞ୍ଚାରେ ଏହି ଉନ୍ନୟନ କାର୍ଯ୍ୟ ଆରମ୍ଭ ହୋଇଛି।
ପୂର୍ବରୁ ହୋଇଥିବା ଡିଜାଇନରେ ସାମାନ୍ୟ ପରିବର୍ତ୍ତନ ହୋଇଥିବାବେଳେ ମୁଖ୍ୟ ରାସ୍ତା ସହ ଡାହାଣ ପାର୍ଶ୍ୱରେ ଉଚ୍ଛେଦ ହୋଇଥିବା ଖାଲି ସ୍ଥାନର ସମାନ୍ତରାଳ ଭାବେ ଏହି କାର୍ଯ୍ୟ କରାଯିବ।
ଓଡିଶା ସେତୁ ନିର୍ମାଣ ନିଗମ (ଓବିସିସି) ଓ ଫୋନିକ୍ସ ଫାଉଣ୍ଡେସନର ମିଳିତ ସହଯୋଗରେ ଶ୍ମଶାନ ଘାଟ ସୌନ୍ଦର୍ଯ୍ୟକରଣ କରାଯାଉଛି।
ପ୍ରଥମ ପର୍ଯ୍ୟାୟରେ ୧୪ ଯୋଡା ଶବ ସତ୍କାର ପାଇଁ ବ୍ୟବସ୍ଥା ହେଉଛି ଏବଂ ୬ ମାସ ମଧ୍ୟରେ ଏହି ପ୍ରକଳ୍ପ ଶେଷ କରିବାକୁ ଲକ୍ଷ୍ୟ ରଖାଯାଇଛି।
ସେହିପରି ଦ୍ୱିତୀୟ ପର୍ଯ୍ୟାୟରେ ଶବଦାହ ପିଣ୍ଡି, ଅସ୍ଥି ସଂରକ୍ଷଣ ଲକର୍, ସ୍ନାନାଗାର, ପାନୀୟ ଜଳ ବ୍ୟବସ୍ଥା ଓ ଯାତ୍ରୀ ପ୍ରତୀକ୍ଷାଳୟ ଭଳି ଆଧୁନିକିକରଣ ପ୍ରକଳ୍ପ କରାଯିବ।
ଭୁବନେଶ୍ୱର, ଫେବ୍ରୁଆରୀ ୧୧(ଲୋକାଲ ୱାୟାର): ଏ ବର୍ଷ (୨୦୨୦-୨୧) ରାଜ୍ୟରେ ୧୫ ଶହ ହେକ୍ଟର ଜମିରେ ବନୀକରଣ ପାଇଁ ଲକ୍ଷ୍ୟ ରଖାଯାଇଥିବା ନେଇ ଲୋକସେବା ଭବନରେ ମଙ୍ଗଳବାର ମୁଖ୍ୟ ଶାସନ ସଚିବ ଅସିତ ତ୍ରିପାଠୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କାମ୍ପା ଯୋଜନା ରାଜ୍ୟସ୍ତରୀୟ ଷ୍ଟିୟରିଂ କମିଟି ବୈଠକରେ ସୂଚନା ଦିଆଯାଇଛି ।
ବୈଠକର ନିଷ୍ପତ୍ତି ଅନୁସାରେ ପ୍ରତି ହେକ୍ଟରରେ ୧୬ଶହ ଚାରା ଲାଗିବ । ଚଳିତ ବର୍ଷ ପାଇଁ ୮୦୩.୬୫ କୋଟି ଟଙ୍କାର ଆକ୍ସନ ପ୍ଲାନକୁ ମଂଜୁରି ଦିଆଯାଇଛି ।
ଜଙ୍ଗଲ ଅଗ୍ନିକାଣ୍ଡ ରୋକିବା ପାଇଁ ୪୧.୩୧ କୋଟି ଟଙ୍କା ଖର୍ଚ୍ଚ କରାଯିବ ।
୨୦୧୭ରୁ ୨୦୧୯ ମଧ୍ୟରେ ରାଜ୍ୟରେ ୨୭୪ ବର୍ଗ କିଲୋମିଟର ଜଙ୍ଗଲ ବୃଦ୍ଧି ପାଇଥିବା ବେଢେଂକରେ କୁହାଯାଇଥିଲା ।
କାମ୍ପା ସିଇଓ ଉମା ନନ୍ଦୁରୀ ବୈଠକରେ ସୂଚନା ଦେଇଥିଲେ, ଜଙ୍ଗଲ ପରିଚାଳନାରେ ଓଡ଼ିଶା ଦେଶରେ ୬ଷ୍ଠ ସ୍ଥାନରେ ରହିଛି ।
ରାଜ୍ୟରେ ୫୫ ହଜାର ୫୩୪ ହେକ୍ଟର ଜଙ୍ଗଲ କଟାଯାଇଥିବା ବେଳେ ୭୨ ହଜାର ୬୦୬ ହେକ୍ଟର ନୂଆ ଜଙ୍ଗଲ ହୋଇଛି ।
ବୈଠକରେ ଜଙ୍ଗଲ ଓ ପରିବେଶ ବିଭାଗ ଡଃ ମୋନା ଶର୍ମା, ପିସିସିଏଫ୍ ସନ୍ଦୀପ ତ୍ରିପାଠୀ, ଉନ୍ନୟନ କମିଶନର ସୁରେଶ ଚନ୍ଦ୍ର ମହାପାତ୍ର, ରାଜସ୍ୱ ଓ ବିପର୍ଯ୍ୟୟ ପରିଚାଳନା ଅତିରିକ୍ତ ମୁଖ୍ୟ ଶାସନ ସଚିବ ପ୍ରଦୀପ୍ତ କୁମାର ମହାପାତ୍ର ଏବଂ ଅର୍ଥ ବିଭାଗ ପ୍ରମୁଖ ସଚିବ ଅଶୋକ କୁମାର ମୀନା ଉପସ୍ଥିତ ଥିଲେ ।
କେନ୍ଦ୍ରାପଡ଼ା, ଫେବ୍ରୁଆରି ୭ (ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ସାତଭାୟା ପଞ୍ଚାୟତ ଅଂଚଳରେ ସମୁଦ୍ର କୂଳ ଖାଇବାରୁ ସର୍ବସ୍ବ ହରାଇଥିବା ୬୫ଟି ପରିବାରକୁ ପ୍ରଶାସନ ଏଯାଏ ଥଇଥାନ କରିପାରିନଥିବାରୁ ସେମାନେ ଦୁର୍ଦ୍ଦିନରେ ଦିନ କାଟୁଛନ୍ତି।
ଦୁଇ ବର୍ଷ ତଳେ ଏହି ଅଂଚଳର ୫୭୧ଟି ପରିବାରକୁ ସାତଭାୟାଠାରୁ ୧୨ କିଲୋମିଟର ଦୂର ବଗପାଟିଆରେ ପ୍ରଶାସନ ଥଇଥାନ କରିଥିଲେ ବି ଏହି ପରିବାରଙ୍କ ପ୍ରତି ଦୃଷ୍ଟି ଦେଇନଥିବା ଅଭିଯୋଗ ହୋଇଛି।
"ସାତଭାୟା ପଞ୍ଚାୟତର ଅନେକ ଗାଁଲୋକଙ୍କୁ ପ୍ରଶାସନ ବଗପାଟିଆ ଥଇଥାନ କଲୋନୀରେ ଆଶ୍ରୟ ଦେଇଥିଲେ ବି ମୋତେ ମୁଣ୍ଡ ଗୁଞ୍ଜିବା ପାଇଁ ଜାଗା ଖଣ୍ଡେ ଦେଇପାରିନି," ବୋଲି ସାତଭାୟାର କ୍ଷତିଗ୍ରସ୍ତ ବିଷ୍ଣୁଚରଣ ବେହେରା କହିଛନ୍ତି।
ଓଡ଼ିଶା ଉପକୂଳରେ ୧୭ କିଲୋମିଟର ପରିବ୍ୟାପ୍ତ ସାତଭାୟା ଅଂଚଳରେ ସମୁଦ୍ର ଅନେକ ଦିନରୁ ବେଳାଭୂମିକୁ ଖାଇବାରେ ଲାଗିଛି।
ସମୁଦ୍ର ଜନବସତିମୁହାଁ ହେବା କାରଣରୁ ଗଲା ୪୦ ବର୍ଷ ମଧ୍ୟରେ ଏକ ହଜାରରୁ ଅଧିକ ଘର ସମେତ ଏକର ଏକର ଚାଷଜମି ସମୁଦ୍ର ଭିତରେ ଲୀନ ହୋଇସାରିଲାଣି।
"ପୂର୍ବରୁ ସାତଭାୟା ସାତଟି ଗାଁର ସମାହାର ଥିଲା। ହେଲେ ଏବେ ସମୁଦ୍ର ମାଡ଼ିଆସିବାରୁ ସାତଭାୟାର ମାତ୍ର କିଛି ଅଂଶ ତିଷ୍ଠି ରହିଛି।
ଅପରପକ୍ଷରେ ଗୋବିନ୍ଦପୁର, ମୋହନପୁର, କାହ୍ନୁପୁର, ଚିନ୍ତାମଣିପୁର, ବଡ଼ଗହୀରମଥା ଓ ଖରିକୂଳ ଭଳି ଛଅ ଖଣ୍ଡ ଗାଁ ମାନଚିତ୍ରରୁ ହଜି ସାରିଲାଣି। ଏହିଭଳି ଭାବରେ ଆମ ପାଇଁ ଜୀବନ ବଡ଼ କଷ୍ଟକର ହୋଇପଡ଼ିଛି, ବୋଲି କହିଛନ୍ତି ସାତଭାୟାର ବିନାକର ରାଉତ।
ବିନାକର କହିଛନ୍ତି ଯେ, ତାଙ୍କ ବାପା ଓ ଅନ୍ୟ ଦୁଇ ଭାଇଙ୍କୁ ଥଇଥାନ କଲୋନୀରେ ଘର ମିଳିସାରିଥିଲେ ବି ତାଙ୍କ ଦୁଇ ବର୍ଷ ହେଲା ଏଥିରୁ ବଂଚିତ କରାଯାଇଛି।
ପ୍ରତିଦିନ ସମୁଦ୍ର ଘର ଆଡ଼କୁ ମାଡ଼ିଆସୁଥିବାରୁ ତାଙ୍କ ପରିବାର ଜୀବନକୁ ପାଣି ଛଡ଼ାଇ ରହୁଥିବା ବିନାକର କହିଛନ୍ତି।
ସେହିପରି ଏହି ଗାଁ ଲୋକେ ବିରୋସିନ ଡିବିରି ଜାଳି ଚଳୁଛନ୍ତି ଏବଂ ପରିମଳ ବ୍ୟବସ୍ଥା ସେମାନଙ୍କ ଲାଗି ସ୍ବପ୍ନ ପାଲଟିଥିବା ଅନ୍ୟ ଜଣେ ସ୍ଥାନୀୟ ବାସିନ୍ଦା କହିଛନ୍ତି।
କେବଳ ଏତିକି ନୁହେଁ, ଗାଁରେ ଥିବା ଦୁଇଟି ଟ୍ୟୁବ୍ ଓ୍ବେଲ୍ ସମୁଦ୍ର ଭିତରେ ହଜିଯାଇଥିବାରୁ ଲୋକେ ପିଇବା ପାଣି ଟୋପେ୍ ଲାଗି ହନ୍ତସନ୍ତ ହେଉଛନ୍ତି।
ପାଣି ସଂଗ୍ରହ କରିବାକୁ ସେମାନଙ୍କୁ ତିନି କିଲୋମିଟର ଦୂର ବରାହପୁର ଉପରେ ନିର୍ଭର କରିବାକୁ ପଡୁଥିବା ସାତଭାୟାର ତ୍ରିଲୋଚନ ବେହେରା ଲୋକାଲ୍ ଓ୍ବାୟାରକୁ କହିଛନ୍ତି।
ଅପରପକ୍ଷରେ କ୍ଷତିଗ୍ରସ୍ତ ପରିବାରଙ୍କୁ ଖୁବ୍ ଶୀଘ୍ର ଥଇଥାନ କରାଯିବ ବୋଲି କେନ୍ଦ୍ରାପଡ଼ା ଜିଲ୍ଲାପାଳ ସମର୍ଥ ବର୍ମା ପ୍ରତିଶ୍ରୁତି ଦେଇଛନ୍ତି।
ବ୍ରହ୍ମପୁର, ଫେବ୍ରୁଆରୀ ୦୭(ଲୋକାଲ ୱାୟାର): ଦୁଇ ବର୍ଷ ତଳେ ବିଶ୍ବବ୍ୟାଙ୍କ ସହାୟତାରେ ବ୍ରହ୍ମପୁର ମହାନଗର ନିଗମ ପକ୍ଷରୁ ଆରମ୍ଭ ହୋଇଥିବା ରାସ୍ତା ନିର୍ମାଣ କାର୍ଯ୍ୟ ମନ୍ଥର ଗତିରେ ଚାଲିଥିବାରୁ ଲୋକଙ୍କ ମଧ୍ୟରେ ଅସନ୍ତୋଷ ପ୍ରକାଶ ପାଇଛି।
ଡିସେମ୍ବର ୨୦୧୭ରେ ଆରମ୍ଭ ହୋଇଥିବା ୨.୬ କିଲୋମିଟରର ଏହି ରାସ୍ତା କାମ ବର୍ଷକ ମଧ୍ୟରେ ସରିବାର ଥିଲେ ବି ବର୍ତ୍ତମାନ ସୁଦ୍ଧା ଏହା ଶେଷ ହୋଇପାରିନାହିଁ।
୪୬ କୋଟି ୨୦ ଲକ୍ଷ ଟଙ୍କା ବ୍ୟୟରେ ନିର୍ମିତ ହେଉଥିବା ଏହି ରାସ୍ତା କାମର ଅଗ୍ରଗତି ସଂପର୍କରେ ଜାଣିବାକୁ ନିକଟରେ ବିଶ୍ବବ୍ୟାଙ୍କର ତିନିଜଣିଆ ପ୍ରତିନିଧି ଦଳ ବ୍ରହ୍ମପୁର ଆସି ଅସନ୍ତୋଷ ପ୍ରକାଶ କରିଛନ୍ତି।
ଅପରପକ୍ଷରେ ଆସନ୍ତା ମାର୍ଚ୍ଚ ସୁଦ୍ଧା ଏହି କାମ ସାରିବାକୁ ମହାନଗର ନିଗମ ପ୍ରତିଶ୍ରୁତି ଦେଇଛି।
ବ୍ରହ୍ମପୁର ମହାନଗର ନିଗମ କମିଶନର୍ ଚକ୍ରବର୍ତ୍ତୀ ସିଂହ ରାଠୋର କହିଛନ୍ତି ଯେ, ଡିସେମ୍ବର ୨୦୧୮ରେ ଏହି କାମ ସରିବାର ଥିବାବେଳେ ଏଥିରେ ସଂପୃକ୍ତ ଠିକାଦାର ଏହାର ଅବଧି ଆଉ ବର୍ଷେ ବୃଦ୍ଧି କରିବାକୁ ଅନୁରୋଧ କରିଥିଲେ।
ଏବେ ଆସନ୍ତା ମାର୍ଚ୍ଚ ଭିତରେ କାମ ନସାରିଲେ ଏହି ଠିକାସଂସ୍ଥାକୁ କଳା ତାଲିକାଭୁକ୍ତ କରାଯିବ ବୋଲି ସେ ଚେତାବନୀ ଦେଇଛନ୍ତି।
ସୂଚନା ଅନୁସାରେ, ରାସ୍ତାରେ ଖର୍ଚ୍ଚ ହେବାକୁ ଥିବା ସମୁଦାୟ ୪୬ କୋଟି ୨୦ ଲକ୍ଷ ଟଙ୍କାରୁ ବର୍ତ୍ତମାନ ସୁଦ୍ଧା ମାତ୍ର ୧୦ କୋଟି ୨୦ ଲକ୍ଷ ଟଙ୍କା ଖର୍ଚ୍ଚ ହୋଇପାରିଛି।
କେବଳ ଏହି ରାସ୍ତା ନୁହେଁ, ବିଶ୍ବବ୍ୟାଙ୍କ ସହାୟତାରେ ୧୮ କୋଟି ୪୩ ଲକ୍ଷ ଟଙ୍କା ବ୍ୟୟରେ ହେବାକୁ ଥିବା ସାଢ଼େ ତିନି କିଲୋମିଟର ଲମ୍ବ ଡ୍ରେନେଜ୍ କାମ ମଧ୍ୟ ଅନୁରୂପ ଭାବେ ପଛରେ ପଡ଼ିଛି।
ଗତ ବର୍ଷ ମାର୍ଚ୍ଚରେ ଏହି କାମ ଆରମ୍ଭ ହୋଇଥିଲା ଏବଂ ଏହା ଦେଢ଼ ମାସ ମଧ୍ୟରେ ସରିବାର ଥିଲେ ବି ବର୍ତ୍ତମାନ ସୁଦ୍ଧା ମାତ୍ର ୧ କୋଟି ୩୨ ଲକ୍ଷ ଟଙ୍କା ଖର୍ଚ୍ଚ ହୋଇପାରିଛି।
ଅଦିନିଆ ବର୍ଷା ଓ ଇଲେକ୍ଟ୍ରି ଖୁଣ୍ଟି ତଥା ପାଣି ପାଇପ୍ ସ୍ଥାନାନ୍ତର ଏବଂ ଜମି ଅଧିଗ୍ରହଣ ସମସ୍ୟା ଯୋଗୁଁ ଏଥିରେ ବିଳମ୍ବ ହୋଇଥିବା ମହାନଗର ନିଗମ କମିଶନର୍ କହିଛନ୍ତି।
ଏହି କାମ ମଧ୍ୟ ଆସନ୍ତା ମାର୍ଚ୍ଚ ଶେଷ ସୁଦ୍ଧା ସରିବ ବୋଲି ସେ ସୂଚନା ଦେଇଛନ୍ତି।
ଏସବୁ କାମ ସରିପାରୁନଥିବାରୁ ଲୋକେ ନାହିଁ ନଥିବା ସମସ୍ୟା ଭୋଗୁଥିବା ସ୍ଥାନୀୟ ପ୍ରେମ ନଗରର ଦୁର୍ଗାପ୍ରସାଦ ପଣ୍ଡା କହିଛନ୍ତି।
ବିଶେଷକରି ବର୍ଷା ହେଲେ ଏହି ରାସ୍ତାରେ ଯାତାୟାତ ଅସମ୍ଭବ ହୋଇପଡୁଥିବାରୁ ଲୋକେ ତୀବ୍ର ଅସନ୍ତୋଷ ପ୍ରକାଶ କରିଛନ୍ତି।
କେନ୍ଦ୍ରାପଡ଼ା, ଫେବ୍ରୁଆରୀ ୫(ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଭିତରକନିକା ଜାତୀୟ ଉଦ୍ୟାନ ନିକଟ ନଳିତାପଟିଆ ଗାଁରେ ଫେବ୍ରୁଆରୀ ୭ରୁ ଅନୁଷ୍ଠିତ ହେବାକୁ ଥିବା ତିନିଦିନିଆ ଭିତରକନିକା ଉତ୍ସବକୁ ପ୍ରବଳ ବର୍ଷା ଓ ଖରାପ ପାଗ ପାଇଁ ଫେବ୍ରୁଆରୀ ୧୪କୁ ଘୁଞ୍ଚାଇ ଦିଆ ଯାଇଛି ।
ପାଣିପାଗ ବିଭାଗ ଖରାପ ପାଗ ରହିବା ନେଇ ପୂର୍ବାନୁମାନ କରିଥିବାରୁ ତିନିଦିନିଆ ଭିତରକନିକା ଉତ୍ସବକୁ ଫେବ୍ରୁଆରୀ ୧୪ରୁ ୧୬ରେ ପାଳନ କରିବାକୁ ନିଷ୍ପତ୍ତି ହୋଇଛି ।
ପୂର୍ବରୁ ଏହି ଉତ୍ସବ ଫେବ୍ରୁଆରୀ ୭ରୁ ୯ ଯାଏଁ ଆୟୋଜିତ କରିବାକୁ ନିଷ୍ପ୍ତ୍ତି ହୋଇଥିଲା ।
ପର୍ଯ୍ୟଟନ, ଓଡିଶା ଭାଷା, ସାହିତ୍ୟ ଓ ସଂସ୍କୃତି ମନ୍ତ୍ରୀ ଜ୍ୟୋତିପ୍ରକାଶ ପାଣିଗ୍ରାହୀ ଫେବ୍ରୁଆରୀ ୧୪ରେ ଏହି ଉତ୍ସବକୁ ଉଦଘାଟନ କରିବେ ।
ବୁଧବାର ପ୍ରବଳ ବର୍ଷା ଯୋଗୁଁ ଉତ୍ସବ ପଡିଆ ଓଦା ହୋଇଯାଇଛି ବୋଲି ଭିତରକନିକା ଡିଏଫଓ ବିକାଶ ରଞ୍ଜନ ଦାଶ କହିଛନ୍ତି ।
ବନ ବିଭାଗ, ଜିଲ୍ଲା ପ୍ରଶାସନ ଓ ପର୍ଯ୍ୟଟନ ବିଭାଗ ମିଳିତ ଭାବେ ଆୟୋଜନ କରୁଥିବା ଏହି ଉତ୍ସବଟି ଦେଶର ଦ୍ୱିତୀୟ ବୃହତ ହେନ୍ତାଳ ବଣରେ ହେଉଥିବାରୁ ଅନେକ ପର୍ଯ୍ୟଟକଙ୍କୁ ଆକର୍ଷିତ କରିବ ।
ଏହି ଉତ୍ସବ ପାଇଁ ଜିଲ୍ଲା ପ୍ରଶାସନ ୩୦ ଲକ୍ଷ ଟଙ୍କା ଖର୍ଚ୍ଚ କରିବ । ସୁନ୍ଦର ଜଳାଶୟ ସହିତ ସବୁଜ ହେନ୍ତାଳ ବଣ ଓ କୁମ୍ଭୀର, ପକ୍ଷୀ, ସାପ ଓ ଅନ୍ୟ ଜୀବଜନ୍ତୁ ଏହି ଉଦ୍ୟାନର ସମ୍ପତି ।
ଏଠାକାର ମନୋରମ ଦୃଶ୍ୟ ଓ ଶାନ୍ତ ପରିବେଶରେ ଯେକେହି ମୋହିତ ହେବ । ବନ୍ୟପ୍ରାଣୀଙ୍କୁ ଅସୁବିଧାରେ ନପକାଇବା ପାଇଁ ଉଦ୍ୟାନ ଠାରୁ ୬ କିଲୋମିଟର ଦୂର ନଳିତାପାଟିଆ ଗାଁରେ ଏହି ଉତ୍ସବ ଆୟୋଜନ କରିବାକୁ ନିଷ୍ପତି ହୋଇଛି ।
ଭିତରକନିକା ଜାତୀୟ ଉଦ୍ୟାନରେ ଚିତ୍ରା ହରିଣ, ଲୁଣି ପାଣି କୁମ୍ଭୀର, ଗୋଧି, ଅଜଗର ଓ ସମ୍ଭର ଭଳି ଅନେକ ପ୍ରଜାତିର ବନ୍ୟଜନ୍ତୁ ବାସ କରନ୍ତି ।
ଶୀତଦିନେ ବହୁ ସଂଖ୍ୟାରେ ଭ୍ରମଣକାରୀ ପକ୍ଷୀ ଏଠାକୁ ଆସିଥାନ୍ତି । ଏହି ଉତ୍ସବ ପକ୍ଷୀ ସଂରକ୍ଷଣ, କୁମ୍ଭୀର ଓ ଅନ୍ୟ ପଶୁଙ୍କ ସମ୍ପର୍କରେ ଲୋକଙ୍କ ମଧ୍ୟରେ ସଚେତନତା ସୃଷ୍ଟି କରିବ ବୋଲି ବନ ଅଧିକାରୀ କହିଛନ୍ତି ।
ତିନିଦିନିଆ ଉତ୍ସବରେ ଫଟୋ ପ୍ରଦର୍ଶନୀ, ସେମିନାର ଓ ସାଂସ୍କୃତିକ କାର୍ଯ୍ୟକ୍ରମ ଆୟୋଜିତ ହେବ । ଭିତରକନିକା ଓ ଅନ୍ୟ ବନ୍ୟପ୍ରାଣୀଙ୍କ ସମ୍ପର୍କରେ ଏହି ଅବସରରେ ଫିଲ୍ମ ପ୍ରଦର୍ଶିତ ହେବ ।
ରେ ତେଲ ନଦୀରେ ଯିବା ଆସିବା କରୁଥିବା ଜଣେ ଗ୍ରାମବାସୀ ଶନିବାର କହିଛନ୍ତି ।
ଏହି ଯାତ୍ରା କରୁଥିବା ଅଧିକାଂଶ ଲୋକ ଗରିବ । ଅନ୍ୟ ରାସ୍ତା ଦେଇ ସଦରମହୁକୁମା ଭବାନୀପାଟଣାକୁ ଯିବାକୁ ହେଲେ ବଡଚେରଗାଁ, ଉଛୁଲା, ଚହାକା, ନୂଆଗାଁ ଆଦି ପଞ୍ଚାୟତର ଅଧିବାସୀଙ୍କୁ ୬୦ ରୁ ୮୦ କିଲୋମିଟର ଯିବାକୁ ପଡିଥାଏ ।
କିନ୍ତୁ ନଦୀ ରାସ୍ତା ଦେଇ ଗଲେ ସେମାନଙ୍କୁ ମାତ୍ର ୨୫ ରୁ ୩୦ କିଲୋମିଟର ପଡିଥାଏ ।
ଖରା ଓ ଶୀତ ଦିନରେ ଲୋକେ ଠିକ ଭାବରେ ଉକ୍ତ ଦେଶୀ ଡଙ୍ଗାରେ ନଦୀ ପାର ହେଉଥିବା ବେଳେ ବର୍ଷା ଦିନ ଆସିଲେ ଲୋକେ ଭଗବାନକୁ ଡାକି ନଦୀରେ ଯାତ୍ରା କରିଥାନ୍ତି ।
ଗୋଲାମୁଣ୍ଡା ବ୍ଳକ ଉକ୍ତ ଅଞ୍ଚଳର ବଡଚେରଗାଁ,ଉଛୁଲା,ଚହାକା,ନୂଆଗାଁ ପଞ୍ଚାୟତର ହଜାର ହଜାର ଜନସାଧାରଣ ସ୍ୱାସ୍ଥ୍ୟ ହେଉ ଅବା ନିତିଦିନିଆ ବ୍ୟବସାୟୀକ କାମ ପାଇଁ ଜିଲ୍ଲାର ସଦରମହୁକୁମା ଭବାନୀପାଟଣା ଉପରେ ନିର୍ଭର କରନ୍ତି ।
ଭୁବନେଶ୍ବର, ଫେବ୍ରୁଆରୀ ୦୧(ଲୋକାଲ ୱାୟାର): ଏଣିକି ଭୁବନେଶ୍ବର ରାସ୍ତାରେ ଖୋଲା ଗାଈଗୋରୁ ଛାଡ଼ିଲେ ସଂପୃକ୍ତ ଗୋରୁମାଲିକଙ୍କଠାରୁ ଭୁବନେଶ୍ବର ମହାନଗର ନିଗମ ପାଞ୍ଚ ହଜାର ଟଙ୍କାର ଜରିମାନା ନେବ।
ଶୁକ୍ରବାର ମହାନଗର ନିଗମର ଅତିରିକ୍ତ କମିଶନର ଅବନିକାନ୍ତ ପଟ୍ଟନାୟକଙ୍କ ଅଧ୍ୟକ୍ଷତାରେ ବସିଥିବାନ ବବୈଠକରେ ଏହି ନିଷ୍ପତ୍ତି ହୋଇଥିବା ସୂଚନା ମିଳିଛି।
ଭୁବନେଶ୍ବର ମହାନଗର ନିଗମ ଅଞ୍ଚଳରେ ପ୍ରାୟ ୧୨ ହଜାର ଗୃହପାଳିତ ଗାଈଗୋରୁ ଥିବାର ପଶୁସମ୍ପଦ ବିଭାଗ କହୁଥିବାବେଳେ ବିଭିନ୍ନ ସମୟରେ ଗୃହପାଳିତ ଗାଈଗୋରୁ ବିଭିନ୍ନ ରାସ୍ତାରେ ବୁଲି ସମସ୍ୟା ସୃଷ୍ଟି କରୁଥିବା ଅଭିଯୋଗ ହୁଏ।
ଏହାକୁ ଦୃଷ୍ଟିରେ ରଖି ଆସନ୍ତା ମାର୍ଚ୍ଚରୁ ଗୃହପାଳିତ ଗାଈଗୋରୁଙ୍କୁ ରାସ୍ତା ଉପରେ ଦେଖିଲେ ମହାନଗର ନିଗମର ସ୍ବତନ୍ତ୍ର ସ୍କ୍ବାଡ୍ ତାକୁ କାଞ୍ଜିଆହୁଦାକୁ ନେଇଯିବେ।
ସଂପୃକ୍ତ ଗାଈମାଲିକଙ୍କୁ ପାଞ୍ଚଚ ହଜାର ଟଙ୍କା ଜରିମାନା ଦେଇ ତାଙ୍କ ଗାଈ ମୁକୁଳାଇବାକୁ ପଡ଼ିବ।
ସେହିପରି ଦ୍ୱିତୀୟ ଥର ଏପରି ହେଲେ ସଂପୃକ୍ତ ମାଲିକଙ୍କୁ ଆଉ ଗାଈଟିକୁ ଫେରାଯିବ ନାହିଁ ଏବଂ ଏହି ଗାଈକୁ ବିଏମ୍ସି ସ୍ୱୟଂ ସହାୟକ ଗୋଷ୍ଠୀକୁ ହସ୍ତାନ୍ତର କରିଦେବା ନିଷ୍ପତ୍ତି ହୋଇଛି।
ବ୍ରହ୍ମପୁର, ଜାନୁଆରୀ ୨୮ (ଲୋକାଲ ୱାୟାର): ଆସନ୍ତା ୩୧ ପହିଲାରୁ ବ୍ରହ୍ମପୁରରେ କଠିନ ବର୍ଜ୍ୟବସ୍ତୁ ପରିଚାଳନା ପ୍ଲାଣ୍ଟ କାର୍ଯ୍ୟ କରିବ।
ବ୍ରହ୍ମପୁର ମହାନଗର ନିଗମ ପକ୍ଷରୁ ସହର ଉପକଣ୍ଠରେ ୪୨ କୋଟି ଟଙ୍କାରେ ନିର୍ମିତ ହେଉଥିବା ଏହି ପ୍ରକଳ୍ପରେ ଏବେ ଯନ୍ତ୍ରପାତି ସଂଯୋଗ କାମ ଚାଲିଛି।
"ଆସନ୍ତା ମାର୍ଚ୍ଚ ୩୧ ସୁଦ୍ଧା ଉଭୟ କଠିନ ଓ ଓଦା ବର୍ଜବସ୍ତୁ ପରିଚାଳନା ପ୍ରକଳ୍ପ କାର୍ଯ୍ୟ ସରିବ ଏବଂ ଏପ୍ରିଲ ପହିଲାରୁ ଏହା କାର୍ଯ୍ୟକାରୀ ହେବ" ବୋଲି କହିଛନ୍ତି ବ୍ରହ୍ମପୁର ମହାନଗଦର ନିଗମ କମିଶନର୍ ଚକ୍ରବର୍ତ୍ତୀ ସିଂହ ରାଠୋର।
ପ୍ରକଳ୍ପ ପାଇଁ ମହାରାଷ୍ଟ୍ରର ଏକ କମ୍ପାନୀ ସହ ମହାନଗର ନିଗମ ଚୁକ୍ତି କରିଥିଲା ଏବଂ ୬ ଏକର ଜାଗା ଉପରେ କମ୍ପାନୀ ଜୁନ ୨୦୧୮ରେ କାମ ଆରମ୍ଭ କରିଥିଲା।
ଏହି ପ୍ରକଳ୍ପ ଆଗାମୀ ୨୦ ବର୍ଷ ଯାଏ କାର୍ଯ୍ୟ କରିବ ଏବଂ ଦୈନିକ ଏହା ୧୫୦ରୁ ୩୦୦ ଟନ୍ ବର୍ଜ୍ୟବସ୍ତୁ ପରିଚାଳନା କରିପାରିବ।
ସହରରେ ୫ଟି ଡମ୍ପିୟାର୍ଡ ପ୍ରତିଷ୍ଠା କରି ସେଠାରୁ ଏଠାକୁ ସିଧାସଳଖ ବର୍ଜ୍ୟବସ୍ତୁ ଅଣାଯିବା ବ୍ୟବସ୍ଥା ହୋଇଛି।
ଆମ୍ବପୁଆ, ନୀଳକଣ୍ଠନଗର, ନୂଆ ବସଷ୍ଟାଣ୍ଡ, ଆସ୍କାରୋଡ ଓ ହରଡ଼ାଖଣ୍ଡି ଅଂଚଳରେ ଏହି ଡମ୍ପିଂୟାର୍ଡ ରହିବ ବୋଲି ସୂଚନା ମିଳିଛି।
ବ୍ରହ୍ମପୁର, ଜାନୁଆରୀ ୨୮ (ଲୋକାଲ ୱାୟାର): ଗଞ୍ଜାମ ଜିଲ୍ଲାର ବୁଦ୍ଧଖୋଲ ଠାରେ ଓଡ଼ିଶା ସରକାର ଆଗାମୀ ତିନି ବର୍ଷ ମଧ୍ୟରେ ତାରକା ସମ୍ପର୍କିତ ଉଦ୍ୟାନ, ନକ୍ଷତ୍ର ବନ (ଆଷ୍ଟ୍ରାଲ ଗାର୍ଡେନ) ବିକଶିତ କରିବେ ବୋଲି ଜଣେ ଅଧିକାରୀ ସୂଚନା ଦେଇଛନ୍ତି ।
ବ୍ରହ୍ମପୁର ଠାରୁ ପ୍ରାୟ ୯୩ କିଲୋମିଟର ଦୂରରେ ଥିବା ବୁଗୁଡ଼ା ନିକଟ ବୁଦ୍ଧଖୋଲ ଏକ ସୁରମ୍ୟ ପର୍ଯ୍ୟଟନ ସ୍ଥଳୀ ।
୯ ଏକର ଜମିରେ ଏକ ଇକୋ-ପାର୍କ ସ୍ଥାପନ ପାଇଁ ବନ ବିଭାଗ ୨.୮୫ କୋଟି ଟଙ୍କା ମଞ୍ଜୁର କରିଛି ।
ଏହି ପାର୍କରେ ଜଳାଶୟ, ଟ୍ରେକିଂ ସୁବିଧା, ଔଷଧୀୟ ବୃକ୍ଷ, ଟ୍ରି ହାଉସ, ବ୍ୟାଖ୍ୟା କେନ୍ଦ୍ର ରହିବ ବୋଲି ଘୁମୁସର ଦକ୍ଷିଣ ଡିଏଫଓ ସତ୍ୟ ନାରାୟଣ ବେହେରା ଲୋକାଲ ୱାୟାରକୁ କହିଛନ୍ତି ।
କେନ୍ଦ୍ର ସ୍ୱାସ୍ଥ୍ୟ ଓ ପରିବାର ନିୟୋଜନ ମନ୍ତ୍ରାଳୟ ଅଧୀନ ଆୟୁଷ ବିଭାଗ ନକ୍ଷତ୍ର ବନରେ ଲାଗିବାକୁ ଥିବା ଚାରାଗୁଡ଼ିକର ତାଲିକା ମଞ୍ଜୁର କରି ସାରିଛନ୍ତି ।
ନକ୍ଷତ୍ରଗୁଡ଼ିକ ରାଶି ଓ ଖଗୋଳୀୟ ପିଣ୍ଡ ସହ ଜଡ଼ିତ । ଉଭୟ ଜ୍ୟୋତିଷ ଶାସ୍ତ୍ର ଓ ଜ୍ୟୋତିର୍ବିଜ୍ଞାନରେ ଚନ୍ଦ୍ରଙ୍କ ସ୍ଥିତିକୁ ନକ୍ଷତ୍ର ବୋଲି ବୁଝାଯାଏ ।
ଆୟୁର୍ବେଦ ମଧ୍ୟ ବିଶ୍ୱାସ କରେ ଯେ, ପ୍ରତ୍ୟେକ ନକ୍ଷତ୍ରର ନିର୍ଦ୍ଦିଷ୍ଟ ଆଧ୍ୟାତ୍ମିକ ପ୍ରତୀକାତ୍ମକ ବୃକ୍ଷ ବା ଚାରା ରହିଛି ।
ଔଷଧୀୟ ଗୁଣ ଥିବା ଏହି ଚାରାଗୁଡ଼ିକୁ ପ୍ରସ୍ତାବିତ ନକ୍ଷତ୍ର ବଣର ପ୍ରକୃତି ଉଦ୍ୟାନରେ ରୋପଣ କରାଯିବ ।
ପରିଦର୍ଶକମାନେ ବିଶେଷ କରି ପିଲାମାନଙ୍କୁ ଏହାକୁ ଦେଖିବାର ସୁଯୋଗ ପ୍ରଦାନ କରାଯିବ ଓ ସେମାନେ ବିଭିନ୍ନ ପ୍ରକାର ବୃକ୍ଷ ସମ୍ପର୍କରେ ଜାଣିପାରିବେ ।
ବୁଦ୍ଧଖୋଲ ଐତିହ୍ୟ ସ୍ଥଳୀରେ ବହୁ ସୁନ୍ଦର ସୁନ୍ଦର ଗଛ, କଟା ହୋଇନଥିବା ପଥର ଗୁମ୍ଫା, ମନ୍ଦିର ଓ ବାରମାସୀ ଝରଣା ରହିଛି ।
ଏଠାରେ ଏକ ପାହାଡ଼ରେ ପ୍ରତ୍ନତାତ୍ୱିକ ଅବଶେଷ ସହ ଭାଙ୍ଗିରୁଜି ଯାଇଥିବା ପ୍ରଥମ ଖ୍ରୀଷ୍ଟାବ୍ଦର ବୁଦ୍ଧ ପ୍ରତିମା ରହିଛି ।
ଝାଡ଼ଖଣ୍ଡ ବନ ବିଭାଗ ଦ୍ୱାରା ରାଞ୍ଚି ରାଜଭବନ ଆଗରେ ଏକ ନକ୍ଷତ୍ର ବନ ସୃଷ୍ଟି କରାଯାଇଛି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
